**2. számú melléklet**

**MŰKÖDTETÉSI ÉS TÁMOGATÁSI SZERZŐDÉS - 5. számú módosítása**

Amely létrejött egyrészről **Szombathely Megyei Jogú Város Önkormányzata** (székhely: 9700 Szombathely Kossuth Lajos utca 1-3.; törzsszám: 733656; adószám: 15733658-2-18; statisztikai számjel: 15733658-8411-321-18 képviseli**: Dr. Nemény András polgármester**), mint működtetésbe adó (a továbbiakban: Önkormányzat),

másrészről a **VASIVÍZ Vas megyei Víz- és Csatornamű Zártkörűen Működő Részvénytársaság** (székhely: 9700 Szombathely, Rákóczi F. u. 19., adószám: 11316385-2-18, statisztikai számjele: 11316385-3600-114-18, Cg. 18-10-100607, képviseli: **Krenner Róbert vezérigazgató**), mint működtetésbe vevő (a továbbiakban: VASIVÍZ ZRt.),

együttesen Felek – bármelyikük külön nem nevesítve Fél – között, az alulírott napon és helyen, az alábbi feltételekkel:

1. Az Önkormányzat és a VASIVÍZ ZRt. 2018. 12. 19-én Működtetési és Támogatási szerződést (továbbiakban: szerződés) kötött az Uszoda és Termálfürdő (3684/10 hrsz.), II. termálkút (3684/8 hrsz.), valamint a TAO beruházás keretében elkészült beruházás (bővítés és eszközfelújítás) létesítményeinek (3684/10/A hrsz.) üzemeltetésbe adására és finanszírozására.
2. A szerződés V. fejezete szabályozza a fürdőüzemeltetés finanszírozását, azon belül a 16. pont a finanszírozásra vonatkozó eljárásrendet. Felek rögzítik, hogy a támogatási szerződés megkötését követően kizárólag a Modern Városok Program keretében megvalósult létesítmények, a 2020. és 2021. évi támogatások tekintetében módosították a szerződést. Szerződő felek rögzítik, hogy a 2022. évre a fürdőüzemeltetés egészére vonatkozóan az Önkormányzat támogatást nem biztosított. **Felek a 2023. évi veszteség finanszírozására 2023. október 1. hatállyal a szerződés 4. sz. módosítását megkötötték.**
3. Szerződő felek az Önkormányzat ..../2023. (IX.........) Kgy. határozata, valamint a VASIVÍZ Zrt. .... közgyűlési határozata alapján a szerződés alábbi módosítását határozzák el:
4. **A Fedett Uszoda és Termálfürdő üzemeltetésének hosszú távú biztonsága érdekében a szerződés V. fürdőüzemeltetés finanszírozása című fejezete 16. pontja helyébe 2024. január 1. hatállyal az alábbi rendelkezések lépnek.**

„16. A fürdőüzemeltetés finanszírozására a felek az alábbi eljárási rend keretében vállalnak kötelezettséget:

16.1. A VASIVÍZ ZRt. minden év november 20. napjáig bemutatja a fürdőüzemeltetés egészére vonatkozó következő évi működtetés tervét (ideértve az árjegyzéket és az uszoda teljes finanszírozási szükségletét), külön dokumentumban az uszoda következő évi beruházási tervét és annak kalkulált finanszírozási igényét (Továbbiakban: Tervek). A működtetésre vonatkozó terv külön tételként tartalmazza a vagyonbiztosítás költségeit is.

16.2. Az Önkormányzat Közgyűlése minden év november 30. napjáig a VASIVÍZ ZRt. által elkészített, a következő évre vonatkozó, 16.1 szerinti Terveket megtárgyalja

16.3. Az elfogadott Tervek alapján az Önkormányzat Közgyűlése határozatban rögzíti a következő évre szükséges önkormányzati forrásigényt, külön megbontásban a működtetésre és a fejlesztésre biztosított támogatást. A meghatározott forrásszükségletből I. ütemben az önkormányzat minden évben 200 millió éves támogatást biztosít a jelen megállapodás alapján, amelynek folyósítására 4 egyenlő, 50 millió Ft összegű részletben negyedévenként, a negyedév első hónapjának utolsó napjáig kerül sor. A forrásszükséglet II. ütemének megfizetésére az Önkormányzat a 16.4.-16.8. pontokban rögzített eljárásrend szerint vállal kötelezettséget.

Az Önkormányzat tudomásul veszi, hogy a víziközmű-szolgáltatásról szóló 2011. évi CCIX. törvény 45. § (6) bekezdése alapján a fürdőtevékenység, mint másodlagos tevékenység nem veszélyeztetheti a víziközmű közszolgáltatás, mint elsődleges tevékenység működtetését, a folyamatos, biztonságos és előírt színvonalú ellátást. Erre tekintettel a VASIVÍZ ZRt. e pont szerint meghatározott támogatás összegének erejéig vállal kötelezettséget a fürdőüzemeltetés teljesítésére, e tevékenységével veszteséget nem generálhat. Amennyiben az önkormányzati támogatás összege nem fedezi a fürdőüzemeltetés forrásigényét és más külső forrás sem áll rendelkezésre, a VASIVÍZ ZRt. külön szerződésmódosítás nélkül év közben is jogosult a fürdőkomplexum üzemeltetését időszakosan, illetve részlegesen korlátozni a SzMJV előzetes írásbeli értesítése mellett.

16.4. A VASIVÍZ ZRt. minden év március 31. napjáig elkészíti az fürdőüzemeltetés egészére vonatkozó előző évi beszámolóját, amelynek keretében külön fejezetben kimutatásra kerülnek a IV/12. pont szerinti feladatok bevételei és költségei, és a Tervekben előző évre elfogadott és megvalósult működtetési és beruházási terv költségei.

16.5. A 16.4. pont szerinti beszámolót az önkormányzat által felkért könyvvizsgáló felülvizsgálhatja. A felülvizsgált beszámolót az Önkormányzat Közgyűlése megtárgyalja.

16.6. Amennyiben az éves beszámoló alapján a fürdőüzemeltetés tényleges finanszírozási igénye kevesebb lett, mint az önkormányzat által előző évre biztosított éves támogatás, úgy a különbözet összegével csökkenteni kell a következő évre vonatkozó önkormányzati támogatás összegét. Amennyiben az Önkormányzat által elfogadott beszámoló alapján a támogatás ellenére is forráshiány áll fenn a fürdőüzemeltetésre, az Önkormányzat Közgyűlése a kimutatott forráshiányról, mint a szükséges támogatás összegéről határozatot hoz és a beszámoló elfogadását követő 60 napon belül megfizeti a VASIVÍZ ZRt. részére.

16.7. Felek megállapodnak abban is, hogy amennyiben a fürdő üzemeltetéséhez, működéséhez kapcsolódó állami vagy egyéb külső forrás került biztosításra a támogatási év során, ezen egyéb támogatás(ok) elszámolása a konkrét támogatói okiratban leírtak alapján történik, azonban ezeket a támogatásokat a 16.6. pont szerint kompenzáció keretében a VASIVÍZ ZRt.-nél felmerülő tényleges finanszírozási igénybe beleszámítják a felek.

16.8. Felek rögzítik, hogy az előző év elszámolása alapján II. ütemben finanszírozott támogatási összeg a következő év támogatási igényébe nem számít bele, attól függetlenül, hogy a kifizetés a következő év során történik.

16.9. A VASIVÍZ ZRt. haladéktalanul, írásban jelzi az Önkormányzat számára, amennyiben az uszoda működtetése a 16.1. szerint vállalt önkormányzati finanszírozás mellett a körülmények előre nem látható, lényeges megváltozása miatt ellehetetlenül. A jelzésben foglaltak alapján szerződő felek tárgyalásokat kezdenek a működtetés biztosítása érdekében. Szerződő felek megállapodnak abban, hogy amennyiben a tárgyalások eredményeképpen az uszoda működtetése továbbra sem biztosított, úgy az Ptk. 6:179 §-a alapján a teljesítés lehetetlenné válik a VASIVÍZ ZRt. részéről, és jelen szerződés megszűnik.”

1. A Működtetési és Támogatási szerződés egyéb pontjai változatlanul maradnak.

A felek a jelen szerződés módosítást elolvasták, megértették, majd mint akaratukkal mindenben megegyezőt, jóváhagyólag írták alá.

Kelt: Szombathely, 2023. december Kelt: Szombathely, 2023. december

……………………………………………… ....…………………………………………

|  |  |
| --- | --- |
|  **VASIVÍZ ZRt.** |  **Szombathely Megyei Jogú** **Város Önkormányzata**  |
|  Krenner Róbert vezérigazgató |  Dr. Nemény András polgármester |

|  |  |
| --- | --- |
| *Jelen okiratot* | *Jelen okiratot* |
| *a VASIVÍZ ZRt. részéről* | *az Önkormányzat részéről* |
| *ellenjegyzem:* | *pénzügyileg ellenjegyzem:* |
| *…………………………………………………* | *………………………………………………* |

 *Kelt: Szombathely, 2023. december Kelt: Szombathely, 2023. december*